На основу члана 5. Закона о јавним предузећима („Службени гласник РС“, број 15/2016) и члана 37. Статута Града Ниша („Службени лист града Ниша“, број 88/2008 и 143/2016),

Скупштина Града Ниша, на седници од \_\_\_\_\_\_\_2018.године, донела је

**ОДЛУКУ**

**О ДОПУНАМА ОДЛУКЕ О ОСНИВАЊУ ЈАВНОГ КОМУНАЛНОГ ПРЕДУЗЕЋА „МЕДИАНА“ НИШ**

**Члан 1.**

У Одлуци о оснивању Јавног комуналног предузећа „Медиана“ Ниш („Службени лист Града Ниша“, број 143/2016-пречишћен текст и 3/2017-исправка) у члану 3. после става 2. додаје се став 3. који гласи:

„Предузеће обавља и комуналну делатност од локалног интереса - декорација града у делу постављања и одржавања урбаног мобилијара (клупе, жардињере, дечији мобилијар и сл.)“

**Члан 2.**

После члана 37. додају се чл. 38. и 39. који гласе:

„Члан 38.

Предузеће и Јавно комунално предузеће „Паркинг-сервис"- Ниш закључиће посебан уговор, којим ће се ближе уредити преузимање обављања комуналне делатности од локалног интереса - декорације града у делу постављања и одржавања урбаног мобилијара (клупе, жардињере, дечији мобилијар и сл.), са имовином, опремом и запосленима неопходним за обављање наведене делатности.

Члан 39.

Предузеће и Јавно комунално предузеће „Горица“ Ниш закључиће посебан уговор, којим ће се ближе уредити преузимање обављања комуналне делатности одржавања јавних зелених површина у делу уређења и одржавања гробаља, са имовином, опремом и запосленима неопходним за обављање наведене делатности.“

**Члан 3.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Мр Раде Рајковић

Образложење

Правни основ за доношење Одлуке о допунама Одлуке о оснивању Јавног комуналног предузећа „Медиана“ Ниш су члан 5. Закона о јавним предузећима (''Службени гласник РС'', број 15/2016) и члан 37. Статута Града Ниша (''Службени лист Града Ниша", број 88/2008 и 143/2016), којима су утврђена овлашћења јединице локалне самоуправе у вези са оснивањем јавних, односно јавних комуналних предузећа за обављање комуналних делатности.

Предложеном Одлуком регулише се преузимање обављања комуналне делатности од локалног интереса-декорације града у делу постављања и одржавања урбаног мобилијара (клупе, жардињере, дечији мобилијар и сл.) из ЈКП „Паркинг-сервис“ Ниш у ЈКП „Медиана“ Ниш, са имовином, запосленима и опремом неопходним за обављање истих, о чему ће ЈКП „Медиана“ Ниш са ЈКП „Паркинг-сервис“ Ниш закључити уговор.

Исто тако, предметном Одлуком регулише се и преузимање обављања комуналне делатности одржавања јавних зелених површина у делу уређења и одржавања гробаља из ЈКП „Горица"-Ниш у ЈКП „Медиана“ Ниш, а што ће бити детаљно регулисано уговором који ће закључити ЈКП „ Медиана “ Ниш са ЈКП „ Горица “ Ниш.

На основу наведеног, а имајући у виду обавезу Града Ниша да као јединица локалне самоуправе на својој територији обезбеди обављање комуналне делатности у складу са важећом регулативом, као и обавезу Града Ниша да, као оснивач јавних комуналних предузећа обезбеди оптимално пословање истих, Секретаријат за комуналне делатности, енергетику и саобраћај израдио је нацрт одлуке.

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града, број 32/2018-22 од 30.01.2018. године.

ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ

Секретар

Владислава Ивковић